Татар-информ

ТР Җир һәм мөлкәт мөнәсәбәтләре министрлыгы 2012 нче елның беренче яртыеллыгындагы эшчәнлегенә нәтиҗә ясады

Версия для печати

23 Август 2012,15:17

Төп доклад белән министр урынбасары Фәрит Мусин чыгыш ясады

(Казан, 23 август, “Татар-информ, Гөлнар Гарифуллина). Бүген ТР Җир һәм мөлкәт мөнәсәбәтләре министрлыгының, 2012 нче елның беренче яртыеллыгына йомгак ясауга багышланган коллегия утырышы узды. Аны министр Азат Хамаев алып барды. Киңәшмәдә республика муниципаль берәмлекләреннән җаваплы вәкилләр, Җир һәм кадастр палатасы рәисләре катнашты. Төп доклад белән министр урынбасары Фәрит Мусин хисап тотты. Ул чыгышында дәүләт милкен теркәү, ТР бюджетына керемнәр анализы, муниципаль мөлкәтнең керемлелеге, дәүләт һәм муниципаль унитар предприятиеләрнең санын кыскарту кебек мәсьәләләргә тукталды.

Хәзерге вакытта дәүләт һәм муниципаль милекне нәтиҗәле куллану максатларында, министрлыкның төп бурычларының берсе, барлык матди һәм матди булмаган активларның дөрес теркәлешеннән һәм тулы инвентаризациясеннән гыйбарәт. Бүгенге көндә дәүләт милке реестрында 1 меңнән артык юридик зат исәпләнә – бу 883 учреждение һәм 81 унитар предприятие (аларның 23е – гамәлдә торучы). Дәүләт милкендә – 89 акционер җәмгыятьнең акцияләр пакеты. Шул рәвешле, дәүләт милке структурасы 1053 оешмадан гыйбарәт. Мөлкәт бәясе 301, 9 миллиард сум күләмендә.

Республика бюджетына 408,4 миллион сум күләмендә салымнан тыш керем кабул ителгән, бу еллык биремнең 44 процентын тәшкил итә. Узган елның шушы чорында ТР бюджетына 385,7 миллион сум акча кергән. План үтәлеше 48,6 процент дәрәҗәсендә булган. Агымдагы елның беренче яртыеллыгында салымнан тыш керемнәр структурасында, җир участокларын арендалау һәм сатудан кергән акча, керемнәрнең гомуми саныннан 61,98 процент күләмендә лидерлык позицияләрен биләп тора. “Быел дәүләт һәм муниципаль милек белән идарә итү нәтиҗәлелеген арттыру резервларын мобилизацияләүгә, шул исәптән, бюджетларга вакытында акча түләү һәм бурычларны киметүгә аеруча зур игътибар юнәлтелә”, - дип белдерде Фәрит Мусин.

2012 нче елның 6 ае эчендә хокукый идарә хезмәткәрләре 670 суд эше буенча 1530 суд утырышында катнашкан. Мәхкәмә карарлары нигезендә ТР казнасында 33 миллион сум акча сакланып калынган, 1 миллион 600 мең сум акча түләттерелгән. Башкарма производство буенча 2 миллион сумга 7 башкарма кәгазь тапшырылган.

Муниципаль мөлкәткә килгәндә, соңгы өч ел дәвамында салымнан тыш керемнәр үсеше күзәтелә. Фәрит Мусин билгеләп узганча, яртыеллык эчендә республика буенча җирле бюджетларга керемнәрнең еллык планы 46 процент дәрәҗәсендә үтәлгән, 2011 нче елның шушы чоры белән чагыштырганда, керемнәр 21 процентка диярлек арткан.

34 муниципаль район еллык бюджет биремен уңышлы үти, ә 10 районда һәм Казан шәһәрендә еллык бирем үтәлеше 50 проценттан түбән. Узган ел белән чагыштырганда керемнәрен 2-5 тапкырга диярлек арттырган уңышлы районнар исемлегендә, Биектау, Яшел Үзән, Мамадыш, Саба, Сарман районнары бар.

“Муниципаль бюджетларның салымнан тыш керемнәре буенча фаразлар турында сыйфатлы һәм вакытында мәгълүмат бирүчеләр арасында Актаныш, Баулы, Зәй, Мамадыш, Тәтеш, Теләче, Яшел Үзән районнарын мактап узасы килә, ә Әгерҗе, Кайбыч, Минзәлә, Яңа Чишмә, Питрәч, Тукай районнары мәгълүматны вакытыннан соң һәм сыйфатсыз төстә җиткерде”, - дип белдерде Фәрит Мусин.

 Утырышта шулай ук “Дәүләт һәм муниципаль хезмәтләр күрсәтелгәндә 210 нчы Федераль Закон нигезендә ведомствоара электрон хезмәттәшлек тәҗрибәсе турындагы” доклад белән, Әлмәт муниципаль районының Җир һәм мөлкәт мөнәсәбәтләре палатасы рәисе Рафик Сафин, “Күпбалалы гаиләләрне җир кишәрлекләре белән тәэмин итү тәҗрибәсе турындагы” доклад белән Биектау районының Җир һәм мөлкәт мөнәсәбәтләре палатасы рәисе Әгъзәм Хәсәнов чыгыш ясады. Рафик Сафин искәртеп узганча, 2012 нче елның 1 нче июленнән муниципаль хезмәтләр күрсәтүче органнарның, гариза бирүчеләрдән, әлеге хезмәтләр өчен кирәкле документлар һәм белешмәләр таләп итәргә хакы юк. “Ведомствоара хезмәттәшлек системасына күчү, кәгазь боткасыннан, кабинетлар буенча йөрүдән коткарырга тиеш”, - дип шәрехләде Азат Хамаев доклад тәмамлангач.

Коллегия утырышы, 2010 нчы елда бөтенроссия халык санын алуда актив катнашкан хезмәт алдынгыларына Мактау билгесе тапшыру белән тәмамланды.